ཏག་ཏག་ཁ་སང་དེ་རིང་ནི་དགོན་སྡེའི་ལམ་ལུགས་ཀྱི་ཉོག་འཛིང་གི་དབང་གིས་དགོན་སྡེའི་ན་གཞོན་པ་གྲྭ་རྐྱང་དག་གིས་སེམས་ཀྱི་ན་ཟུག་སྲོན་མ་ཐུབ་པར་བདེན་པའི་སྐད་ཆ་ཡི་གེར་བརྒྱུས་ནས་སྤེལ་གྱིན་ཡོད་པས།ཁོ་བོ་གྲོང་མི་ཕལ་བ་ཞིག་གི་གཉོམ་གཤིས་ཀྱིས་བལྟས་ན་དེ་དག་ནི་དངོས་གནས་དགོན་སྡེར་གཅེས་ཤེས་མཁན་ཞིག་ཏུ་སྙམ།འོན་ཀྱང་གང་ཞིག་ན་བདེན་པའི་ལམ་བུ་ཡོད་ན་དེ་རུ་གཡོ་དང་སྒྱུ་མའི་སྐྱོ་གར་ཡོད་པ་བཞིན་དུ།དེ་རིང་དྲྭ་ལམ་ཁག་ན་རྒྱུ་བའི་གནས་ཚུལ་ཡ་ང་དེ་ཡང་སྐྱོ་གར་ལས་ཀྱང་སྐྱོ་སྐྱུག་བྲོ་བ་ཞིག་མ་ཡིན་ནམ།གནས་ཚུལ་དེ་ནི་གང་ཡིན་སྙམ་ན།ཕ་ཡུལ་ཨ་མདོ་རྔ་པའི་ཨ་ཁམས་ནས་ཡིན་པའི་གྲྭ་བཙུན་ལྕེ་གསུམ་པ་སོགས་ལོ་གཞོན་ཁ་ཤས་ཀྱིས་༼འབར་ཞུན༽ཚགས་དེབ་ཏུ་མདོ་སྨད་སྣང་དགོན་གཙོ་བོ་བྱས་པའི་དགོན་སྡེའི་ལམ་ལུགས་ལ་བསམ་ཚུལ་ཙམ་བཏོན་པས་ལྕེ་གསུམ་པ་ལགས་ཀྱི་གདོང་ལ་དམུ་རྒོད་ལྟ་བུའི་དམུ་རྒོད་སྐོར་ཞིག་གིས་གྲིས་ཁྲམ་རྟགས་རྒྱབ་པའི་གནས་ཚུལ་ཡ་ང་བ་བྱུང་འདུག་ལ་ད་དུང་དེ་དང་འདྲ་བའི་གྲྭ་གཞོན་འགའ་ཞིག་རི་བྱོལ་སོང་འདུག